Lietuvos Respublikos Vyriausybė

NUTARIMAS

DĖL LIETUVOS RESPUBLIKOS VYRIAUSYBĖS 2003 M. RUGPJŪČIO 12 D. NUTARIMO NR. 1002 „DĖL PAVYZDINIO MINISTERIJŲ DARBO REGLAMENTO PATVIRTINIMO“ PAKEITIMO

2010 m. lapkričio 3 d. Nr. 1559

Vilnius

Lietuvos Respublikos Vyriausybė nutaria:

1. Pakeisti Pavyzdinį ministerijų darbo reglamentą, patvirtintą Lietuvos Respublikos Vyriausybės 2003 m. rugpjūčio 12 d. nutarimu Nr. 1002 „Dėl Pavyzdinio ministerijų darbo reglamento patvirtinimo“ (Žin., 2003, Nr. 80-3639; 2007, Nr. 15-539, Nr. 127-5175; 2008, Nr. 149-6059; 2009, Nr. 49-1960, Nr. 76-3122, Nr. 109-4608):

1.1. Įrašyti 5 punkte vietoj žodžių „jos įgyvendinimo priemonių, priklausančių ministerijos kompetencijai“ žodžius „kasmetinių Lietuvos Respublikos Vyriausybės veiklos prioritetų bei planuojamų rezultatų jam pavestose valdymo srityse“.

1.2. Įrašyti 7 punkte vietoj skaičių ir žodžių „3 dalies 6, 9, 13, 14 ir 15 punktuose“ skaičių ir žodį „2 dalyje“.

1.3. Išdėstyti 9.1 punktą taip:

„9.1. ministrui pavestų valdymo sričių strateginių veiklos planų (strateginio veiklos plano), ministerijos metinių veiklos planų, ministrui pavestose valdymo srityse veikiančių Vyriausybės įstaigų strateginių veiklos planų, įstaigų prie ministerijos ir kitų pavaldžių biudžetinių įstaigų metinių veiklos planų, taip pat šių biudžetinių įstaigų vadovams pavaldžių biudžetinių įstaigų metinių veiklos planų patvirtinimo, jeigu ministras nepaveda biudžetinių įstaigų vadovams tvirtinti jiems pavaldžių biudžetinių įstaigų metinių veiklos planų;“.

1.4. Papildyti nauju 9.6 punktu:

„9.6. ministrui pavestose valdymo srityse veikiančių Vyriausybės įstaigų vadovų, Lietuvos Respublikos Vyriausybės pavedimu – Vyriausybės įstaigų, kurių veikla yra susijusi su keliems ministrams pavestomis valdymo sritimis, vadovų ir Lietuvos Respublikos Vyriausybės priimamų kitų šių įstaigų pareigūnų atostogų suteikimo, siuntimo į tarnybines komandiruotes ir pašalpų skyrimo;“.

1.5. Buvusius 9.6, 9.7, 9.8 punktus laikyti atitinkamai 9.7, 9.8, 9.9 punktais.

1.6. Įrašyti 9.7 punkte prieš žodį „komisijų“ žodžius „ministerijos kolegijos“.

1.7. Išdėstyti 10 punkto antrąją pastraipą taip:

„Ministro įsakymus registruoja už ministerijos dokumentų valdymą atsakingas ministerijos administracijos padalinys. Pasirašyti ministro įsakymai registruojami jų pasirašymo dienos data. Ministro įsakymui suteikiamas registravimo eilės numeris pagal bendrąją numeraciją nuo metų pradžios iki pabaigos. Jeigu priimamas kelių ministrų bendras įsakymas, jis registruojamas po to, kai įsakymą pasirašo visi ministrai, paskutinio ministro pasirašymo dienos data. Ministrų pasirašytą įsakymą įformina ta ministerija, kurios ministras inicijavo įsakymą. Už ministerijos dokumentų valdymą atsakingas ministerijos, kurios ministras inicijavo įsakymą, administracijos padalinys suderina su kitų ministerijų, kurių ministrai pasirašė bendrą įsakymą, administracijos padaliniais, atsakingais už dokumentų valdymą, įsakymo registravimo datą bei numerį ir jį registruoja.“

1.8. Išbraukti II skyriaus skirsnio „Ministerijos administracija ir įstaigos prie ministerijos“ pavadinime žodžius „ir įstaigos prie ministerijos“.

1.9. Pripažinti netekusiu galios 13 punktą.

1.10. Pripažinti netekusiu galios 15 punktą.

1.11. Išdėstyti 19 punkto pirmąją pastraipą taip:

„19. Ministerijos veikla organizuojama vadovaujantis ministro patvirtintais strateginiais ir metiniais veiklos planais, kitais planavimo dokumentais. Ministerijos strateginiai ir metiniai veiklos planai skelbiami ministerijos interneto tinklalapyje.“

1.12. Įrašyti 20 punkto pirmojoje pastraipoje po žodžių „padalinių vadovai“ žodžius „Vyriausybės įstaigų vadovai“.

1.13. Išdėstyti 21 punktą taip:

„21. Ministerijos metines veiklos ataskaitas Lietuvos Respublikos Vyriausybės nustatyta tvarka Lietuvos Respublikos Vyriausybei teikia ministras.“

1.14. Įrašyti 34.1 punkte po žodžio „darbuotojams“ žodžius „Vyriausybės įstaigų vadovams“.

1.15. Išdėstyti 35 punktą taip:

„35. Ministro pavedimų vykdymą organizuoja ir kontroliuoja viceministrai. Ministro pavedimų Vyriausybės įstaigų vadovams vykdymą organizuoja ir kontroliuoja Vyriausybės įstaigų vadovai, įstaigų prie ministerijos vadovams vykdymą organizuoja ir kontroliuoja įstaigų prie ministerijos vadovai.“

1.16. Išdėstyti 39 punktą taip:

„39. Ministerija, įgyvendindama Lietuvos Respublikos Vyriausybės programą ir kasmetinius Lietuvos Respublikos Vyriausybės veiklos prioritetus, formuodama valstybės politiką ministrui pavestose valdymo srityse ir vykdydama Lietuvos Respublikos Vyriausybės, Ministro Pirmininko (Ministro Pirmininko pavedimu – Ministro Pirmininko kanclerio) pavedimus, taip pat savo iniciatyva rengia ir teikia Lietuvos Respublikos Vyriausybei įstatymų, Lietuvos Respublikos Vyriausybės nutarimų ir kitų teisės aktų projektus (toliau vadinama – teisės aktų projektai).“

1.17. Pripažinti netekusiu galios 41 punktą.

1.18. Išdėstyti 43 punktą taip:

„43. Parengti teisės aktų projektai suinteresuotoms institucijoms teikiami derinti ir derinami Lietuvos Respublikos Vyriausybės darbo reglamento ir Lietuvos Respublikos Vyriausybės teisėkūros taisyklių, patvirtintų Lietuvos Respublikos Vyriausybės 2009 m. rugsėjo 30 d. nutarimu Nr. 1244 (Žin., 2009, Nr. 121-5212) (toliau vadinama – Teisėkūros taisyklės), nustatyta tvarka.“

1.19. Išdėstyti 44 punktą taip:

„44. Ministerija Lietuvos Respublikos Vyriausybės darbo reglamento ir Teisėkūros taisyklių nustatyta tvarka teikia pastabas ir pasiūlymus dėl jai pateiktų derinti teisės aktų projektų.“

1.20. Išdėstyti 46 punktą taip:

„46. Teisės aktų projektai Lietuvos Respublikos Vyriausybei teikiami Lietuvos Respublikos Vyriausybės darbo reglamento ir Teisėkūros taisyklių nustatyta tvarka.

Įstatymų ir kitų norminių teisės aktų projektai skelbiami ministerijos interneto svetainėje Teisėkūros taisyklių ir Lietuvos Respublikos Vyriausybės 2003 m. balandžio 18 d. nutarimo Nr. 480 „Dėl Bendrųjų reikalavimų valstybės ir savivaldybių institucijų ir įstaigų interneto svetainėms aprašo patvirtinimo“ (Žin., 2003, Nr. 38-1739; 2009, Nr. 154-6976) nustatyta tvarka.“

1.21. Išdėstyti 59 punktą taip:

„59. Ministro politinio (asmeninio) pasitikėjimo valstybės tarnautojų, ministerijos kanclerio, kitų ministerijos valstybės tarnautojų ir darbuotojų, ministrams pavestose valdymo srityse veikiančių Vyriausybės įstaigų vadovų, Lietuvos Respublikos Vyriausybės pavedimu Vyriausybės įstaigų, kurių veikla yra susijusi su keliems ministrams pavestomis valdymo sritimis, vadovų ir Lietuvos Respublikos Vyriausybės priimamų kitų šių įstaigų pareigūnų, įstaigų prie ministerijos vadovų išvykimo į tarnybines komandiruotes į užsienį ir Lietuvos Respublikos teritorijoje klausimus sprendžia ministras. Ministro pavedimu ministerijos valstybės tarnautojų, išskyrus ministro politinio (asmeninio) pasitikėjimo valstybės tarnautojus, ir darbuotojų išvykimo į tarnybines komandiruotes į užsienį ir Lietuvos Respublikos teritorijoje klausimus sprendžia ministerijos kancleris.“

1.22. Išdėstyti 60 punktą taip:

„60. Ministro politinio (asmeninio) pasitikėjimo valstybės tarnautojų, ministerijos kanclerio, kitų ministerijos valstybės tarnautojų ir darbuotojų, ministrams pavestose valdymo srityse veikiančių Vyriausybės įstaigų vadovų, Lietuvos Respublikos Vyriausybės pavedimu Vyriausybės įstaigų, kurių veikla yra susijusi su keliems ministrams pavestomis valdymo sritimis, vadovų ir Lietuvos Respublikos Vyriausybės priimamų kitų šių įstaigų pareigūnų, įstaigų prie ministerijos vadovų siuntimas į tarnybines komandiruotes Lietuvos Respublikoje įforminamas ministro įsakymu, ministro pavedimu ministerijos valstybės tarnautojų, išskyrus ministro politinio (asmeninio) pasitikėjimo valstybės tarnautojus, ar darbuotojų siuntimas į tarnybines komandiruotes Lietuvos Respublikoje ir į užsienį – ministerijos kanclerio potvarkiu. Kai į tarnybinę komandiruotę vyksta ministerijos kancleris, padalinio vadovas, Vyriausybės įstaigos vadovas ar Lietuvos Respublikos Vyriausybės priimamas kitas šios įstaigos pareigūnas, įstaigos prie ministerijos vadovas, įsakyme (potvarkyje) nurodomas ir išvykstantį į komandiruotę valstybės tarnautoją ar pareigūną pavaduojantis asmuo.“

1.23. Išdėstyti 81 punktą taip:

„81. Tarnybinis transportas naudojamas Lietuvos Respublikos Vyriausybės 1998 m. lapkričio 17 d. nutarimo Nr. 1341 „Dėl tarnybinių lengvųjų automobilių biudžetinėse įstaigose“ (Žin., 1998, Nr. 103-2838; 2009, Nr. 69-2796) nustatyta tvarka.“

2. Pripažinti netekusiais galios:

2.1. Lietuvos Respublikos Vyriausybės 2007 m. sausio 29 d. nutarimo Nr. 95 „Dėl Lietuvos Respublikos Vyriausybės 2003 m. rugpjūčio 12 d. nutarimo Nr. 1002 „Dėl Pavyzdinio ministerijų darbo reglamento patvirtinimo“ pakeitimo“ (Žin., 2007, Nr. 15-539) 5 ir 6 punktus;

2.2. Lietuvos Respublikos Vyriausybės 2007 m. lapkričio 28 d. nutarimo Nr. 1259 „Dėl Lietuvos Respublikos Vyriausybės 2003 m. rugpjūčio 12 d. nutarimo Nr. 1002 „Dėl Pavyzdinio ministerijų darbo reglamento patvirtinimo“ pakeitimo“ (Žin., 2007, Nr. 127-5175) 10 ir 12 punktus;

2.3. Lietuvos Respublikos Vyriausybės 2008 m. gruodžio 24 d. nutarimo Nr. 1347 „Dėl Lietuvos Respublikos Vyriausybės 2003 m. rugpjūčio 12 d. nutarimo Nr. 1002 „Dėl Pavyzdinio ministerijų darbo reglamento patvirtinimo“ pakeitimo“ (Žin., 2008, Nr. 149-6059) 1.2 punktą.

MINISTRAS PIRMININKAS	ANDRIUS KUBILIUS

VIDAUS REIKALŲ MINISTRAS	RAIMUNDAS PALAITIS